**Jazykové hry pre deti v predškolskom veku.**

 Komunikácia nás sprevádza celým životom. Komunikujeme od narodenia. Bez komunikácie by neexistovali medziľudské vzťahy. Úroveň komunikatívnych kompetencií sa u detí mení vekom, vplyvom rodinného a spoločenského prostredia.

Bohužiaľ – súčasné okolnosti prinútili väčšinu rodičov zostať doma pri deťoch. Určite nás to mnohých prekvapilo. Považovali sme za samozrejmé stretávať sa každé ráno aj poobede. Zrazu sme sa ocitli v izolácii, deti bez kamarátov, hier, hračiek, p. učiteliek a p. učiteľky bez detí. Veríme však, že sa všetko čoskoro vráti, ako sa hovorí do „starých koľají“. Nezabúdajme na to, že spoločne strávené chvíle s rodičmi sú pre deti zdrojom zážitkov, zábavy, ale aj nových poznatkov, skúseností. Aby sa vaše deti zbytočne nenudili ponúkam Vám v dnešnom článku niekoľko tipov, ako si zmysluplne vyplniť čas hrou, a pritom ani nezbadať, že ich vlastne vedieme k vzájomnej komunikácii, rozširovaniu slovnej zásoby. V týchto hrách si deti precvičia artikuláciu, rečové orgány, budú pomenovávať vnímané predmety, zovšeobecňovať, používať homonymá, antonymá a synonymá, ...

1. „nepouži ruky“ /výdychom na stole premiestňovať papierové tyčinky, gule, balóniky,.../
2. „bubliny sa hádajú“ /do misky s vodou fúkať slamkou/
3. „strapaté vlásky“ /fúkať si navzájom do vlasov/
4. „vrelé mliečko“ /z dlaní vytvoriť fiktívnu šálku s vrelým mliekom - fúkať slabo, silnejšie, najsilnejšie/
5. „písanie jazykom“ /vyplaziť jazyk, krúženie, vysunutie, zasunutie/
6. „masírovať ľavé a pravé líce jazykom“
7. „počítanie zubov jazykom“
8. „mľaskanie perami, prevaľovanie vzduchu v ústach, špúlenie pier“
9. „cvakanie zubami, zotierať zubami hornú a dolnú peru, fiktívne prehĺtanie, kloktanie vodou,.../
10. „kto k nám patrí?“/deti hľadajú čo najviac slov k nadradenému pojmu, napr. RASTLINY, OVOCIE, OBUV, .../, čo všetko súvisí so škôlkou? /kamaráti, trieda, hry,.../
11. „povedz to opačne“ /rodič hovorí slová, deti vytvárajú protiklady/, „ako sa to dá ešte povedať?“/mačka – cica, mňauka, spať-hajať, buvať, ležkať, ..../
12. „čo robíme cez deň, čo v noci“, „ako sa hráme na jar, v lete, v zime...“
13. „papagáj“ /vymyslíme si text, 3-4 vety a dieťa sa snaží nám ho zopakovať/
14. „zahádam ti hádanku“ /primerané hádanky slovné, aj kreslené, môžu si vymýšľať vlastné/

Verím, že tieto hry deti nielen zabavia, ale dokážu ich aj niečo nové sa naučiť.

 Mgr. Lukačovičová Blanka